Diari Oficial de la Generalitat Valenciana


Sumari del DOGV 2362, del 07-10-1994 (1994/832586)

ORDRE de 4 d'agost de 1994, de la Conselleria de Cultura, per la qual es crea el consell assessor per als mitjans àudio-visuals.
--------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/o/1994/08/04/(1)/dof/vci/html**

### Dades del document

Número de DOGV
:   2362

Data del DOGV
:   07-10-1994

Secció del DOGV
:   DISPOSICIONS GENERALS

Número del document
:   1994/832586


Data del document
:   04-08-1994

Organisme emissor
:   Conselleria de Cultura

Tipus de document
:   Ordre

Correcció d'errades

Anàlisi jurídica

ORDRE de 4 d'agost de 1994, de la Conselleria de Cultura, per la qual es crea el consell assessor per als mitjans audiovisuals. [94/6781]  
Mitjançant una ordre de 12 de gener de 1985 de la Conselleria de Cultura, Educació i Ciència de la Generalitat Valenciana es creava el Consell Assessor de Cinematografia. En aquells moments s'iniciava l'assumpció i el desplegament de competències en matèria cultural de la Generalitat Valenciana, i un dels objectius primordials que va moure la creació d'aquell Consell fou, com es diu en el preàmbul de l'Ordre de referència, «la consolidació dels diferents efectius cinematogràfics existents a la Comunitat Valenciana i la coordinació d'aquests de cara a un disseny coherent de les línies generals d'actuació en aquest camp».  
Ara, però, prop de 10 anys després de l'entrada en vigor d'aquesta ordre, les circumstàncies objectives del desenvolupament del sector, els avanços tecnològics i la pròpia dinàmica de l'administració valenciana, que tot just acaba de procedir a la creació de nous instruments per potenciar-hi la seua presència (Decret 56/1994, de 22 de març, del Govern Valencià, pel qual es crea la Comissió Interdepartamental per als Mitjans Audiovisuals) aconsellen la redacció d'una nova ordre, que s'adapte, amb més propietat, a la realitat present.  
Per aquest motiu, i fent ús de les atribucions que em confereix l'article 35 de la Llei de la Generalitat Valenciana 5/1983, de 30 de desembre, de Govern Valencià i el número 4 de l'article quart del Decret 35/1994, de 21 de febrer, del Govern Valencià, pel qual s'estableix el Reglament Orgànic i Funcional de la Conselleria de Cultura  
ORDENE:  
Primer  
Es crea el Consell Assessor per als Mitjans audiovisuals.  
Segon  
El Consell Assessor per als Mitjans Audiovisuals, òrgan de caràcter consultiu de la Conselleria de Cultura, presta assistència i concurs al titular del departament en tots aquells assumptes i activitats relacionats amb el cinema i els mitjans audiovisuals que estime convenient de sotmetre al seu parer.  
En especial, el Consell Assessor per als Mitjans Audiovisuals informarà sobre els avantprojectes d'ordres d'ajudes, els plans generals d'activitats, les campanyes d'extensió cinematogràfica, i els projectes de promoció de la cinematografia i els mitjans audiovisuals que dissenye la Direcció General de Promoció Cultural de la Conselleria de Cultura.  
Tercer  
1. El Consell Assessor per als Mitjans Audiovisuals estarà format pels membres següents:  
- El director general de Promoció Cultural, com a president.  
- El cap del Servei de Promoció Cultural i Mitjans Audiovisuals, com a vicepresident.  
- Un mínim de 8 vocals i un màxim de 12, lliurement designats per la consellera de Cultura, entre persones amb especial qualificació dins el món de la cinematografia i els mitjans audiovisuals valencians.  
- Un funcionari de la Direcció General de Promoció Cultural com a secretari, sense vot.  
2. Els vocals a que es fa referència en el paràgraf anterior seran anomenats per una resolució de la consellera de Cultura, per un període de dos anys.  
3. Els vocals del Consell Assessor per als Mitjans Audiovisuals rebran, per la seua assistència a les sessions a les que siguen convocats, les indemnitzacions assenyalades en el Decret 200/85 de la Generalitat Valenciana, de 23 de desembre.  
Quart  
1. Per a la realització de sessions, deliberacions i presa d'acords, es requerirà, en primera convocatòria, la presència del president i del secretari del Consell, o de les persones que els substituesquen, i com a mínim de la meitat del total dels seus membres. En segona convocatòria, que podrà tenir lloc 30 minuts després de la primera, serà suficient amb la presència d'un terç dels membres del Consell, sempre que entre els mateixos es troben el president i el secretari d'aquest òrgan col·legiat.  
2. La consellera de Cultura podrà presidir les sessions del Consell Assessor per als Mitjans Audiovisuals quan ho estime oportú, a petició del president d'aquest Consell.  
3. En tot allò no previst en aquesta ordre, el funcionament i règim de sessions del Consell Assessor per als Mitjans Audiovisuals s'ajustarà al que s'estableix en el capítol II del títol II de la Lley 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
DISPOSICIó DEROGATòRIA  
Queda derogada íntegrament l'Ordre de 12 de gener de 1985, per la qual es creava el Consell Assessor de Cinema.  
DISPOSICIONS FINALS  
Primera  
El mateix dia de la publicació d'aquesta ordre en el Diari Oficial de la Generalitat Valenciana cessaran en la seua condició els vocals del Consell Assessor de Cinematografia, nomenats per una resolució del conseller de Cultura, Educació i Ciència de la Generalitat Valenciana.  
Segona  
Es faculta el director general de Promoció Cultural a dictar les resolucions necessàries per a l'aplicació i el desplegament d'aquesta ordre.  
Tercera  
Aquesta ordre entrarà en vigor el dia de la publicació en el Diari Oficial de la Generalitat Valenciana.  
València, 4 d'agost de 1994  
La consellera de Cultura,  
PILAR PEDRAZA MARTíNEZ


Còpia Permalink ELI